Diari Oficial de la Generalitat Valenciana


Sumari del DOGV 7549, del 16-06-2015 (2015/5644)

RESOLUCIÓ de 10 de juny de 2015, de la Direcció General de Formació Professional i Ensenyances de Règim Especial, per la qual es promouen, a la Comunitat Valenciana, distints procediments per a l'avaluació i l'acreditació de determinades unitats de competència professional, adquirides per mitjà de l'experiència laboral o de vies no formals de formació, en la família professional Servicis Socioculturals i a la Comunitat, qualificació SSC567\_3, informador juvenil.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7549

Data del DOGV
:   16-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5644


Data del document
:   10-06-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 10 de juny de 2015, de la Direcció General de Formació Professional i Ensenyances de Règim Especial, per la qual es promouen, a la Comunitat Valenciana, distints procediments per a l'avaluació i l'acreditació de determinades unitats de competència professional, adquirides per mitjà de l'experiència laboral o de vies no formals de formació, en la família professional Servicis Socioculturals i a la Comunitat, qualificació SSC567\_3, informador juvenil. [2015/5644]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com establix l'article 4, apartat 1, lletra b, de la Llei Orgànica 5/2002, de 19 de juny, de les Qualificacions i de la Formació Professional.  
Per mitjà del Reial Decret 1224/2009, de 17 de juliol, de reconeixement de les competències professionals adquirides per experiència laboral, s'establixen el procediment i els requisits per a l'avaluació i l'acreditació de les competències professionals, adquirides per les persones per mitjà de l'experiència laboral o de vies no formals de formació, així com els efectes d'eixa avaluació i acreditació de competències.  
  
Respecte d'això, l'Administració educativa ha previst, en l'article 40 del Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu, que l'acreditació parcial d'unitats de competència obtinguda mitjançant el procediment determinat pel Reial Decret 1224/09, permetrà, a qui desitge cursar les ensenyances de la Formació Professional del sistema educatiu, sol·licitar la convalidació o l'exempció dels mòduls professionals establits en la norma que regule cada títol o curs d'especialització, a fi de completar o de finalitzar eixes ensenyances.  
Per la seua banda, l'Administració laboral, en el Reial Decret 34/2008, de 18 de gener, pel qual es regulen els certificats de professionalitat, establix en l'article 8 que el certificat de professionalitat es pot obtindre per mitjà dels procediments per a l'avaluació i l'acreditació de les competències professionals adquirides per mitjà de l'experiència laboral o de vies no formals de formació, així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
A la Comunitat Valenciana, el Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, atribuïx al Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, la funció de gestionar el procediment de reconeixement, avaluació i certificació de les competències professionals.  
Per tot això, una vegada informat el Consell Valencià de Formació Professional, i en virtut de les competències atorgades pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com de l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, esta Direcció General resol:  
  
Primer. Objecte  
Esta resolució té per objecte dur a terme, en l'àmbit de la Comunitat Valenciana, l'avaluació i l'acreditació d'unitats de competència professional adquirides per mitjà de l'experiència laboral o de vies no formals de formació, de conformitat amb el que establixen el Reial Decret 1224/2009, de 17 de juliol, i les bases que es recullen en l'annex I.  
  
  
Segon. Unitats de competència, seus i places convocades  
Les unitats de competència que són objecte d'avaluació i d'acreditació, així com les places convocades i la seu on està previst realitzar el procediment, estan arreplegades en l'annex III, amb indicació, si és el cas, dels títols de Formació Professional i dels certificats de professionalitat en què estan incloses.  
  
Tercer. Execució  
Es faculta el Servici de Gestió de la Formació i Qualificació Professional, de la Direcció General de Formació Professional i Ensenyances de Règim Especial, per a executar o aplicar el procediment d'avaluació i acreditació que és l'objecte d'esta resolució, d'acord amb les bases de la convocatòria i amb plena subjecció a les disposicions i a la normativa vigent en esta matèria.  
No obstant això, en tot allò que no es preveu expressament en esta resolució és d'aplicació el Reial Decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Quart. Designació d'assessors i avaluadors  
El director general de Formació Professional i Ensenyances de Règim Especial, a proposta del Servici de Gestió de la Formació i Qualificació Professional, designarà el personal assessor i avaluador, degudament habilitat, que actuaran en la seu establida per a realitzar el procediment de reconeixement de la competència professional adquirida per experiència laboral.  
  
Quint. Retribucions  
El personal assessor i avaluador funcionari designat per a participar en este procediment percebrà, una vegada finalitzat este, les compensacions econòmiques previstes en el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris del personal al servici de la Generalitat Valenciana. L'import del pagament al personal assessor i als components de la Comissió d'Avaluació, quan siguen professionals o experts aliens a l'Administració, serà el mateix, però en concepte de prestació de servicis especials.  
Per a ambdós funcions, avaluació i assessorament, es determinarà, mitjançant una resolució del director general de Formació Professional i Ensenyances de Règim Especial, el nombre màxim de sessions retribuïbles per família, o àrea professional si és el cas, i seu, en funció de les unitats de competència convocades, les persones candidates admeses i el nombre de personal assessor i avaluador que participe en el procediment.  
  
Sext. Seguiment del procediment  
El Consell Valencià de Formació Professional serà informat del desenrotllament i dels resultats del procediment convocat per esta resolució.  
  
Sèptim. Documentació del procés  
L'expedient del procediment, en el qual s'arreplegaran tots els registres i resultats produïts, serà custodiat en el centre designat com a seu.  
  
Les persones candidates no admeses podran retirar la seua documentació, en el centre en què l'hagen depositat, dos mesos després de la la publicació dels llistats d'admesos definitius, i disposaran d'un mes per a retirar-la.  
Les persones candidates admeses que hagen participat en el procediment podran retirar la seua documentació en el centre gestor dos mesos després de l'entrega de les acreditacions, i disposaran d'un mes per a retirar-la.  
En ambdós casos, si, una vegada transcorregut el període fixat per a recuperar la documentació, esta no ha sigut retirada, podrà ser destruïda.  
  
Octau. Permisos individuals de formació  
Per a facilitar l'accés a este procediment de reconeixement de competències professionals, es podran utilitzar els permisos individuals de formació, d'acord amb el que preveu l'article 21 de l'Orde TAS/2307/2007, de 27 de juliol.  
  
Nové. Entrada en vigor i recursos  
La resolució produirà efectes des de l'endemà de ser publicada en el Diari Oficial de la Comunitat Valenciana.  
De conformitat amb el que disposen els articles 109, 114 i 115 de la Llei de Règim Jurídic de les Administracions Públiques i del Procediment Administratiu Comú, contra este acte, que no esgota la via administrativa, es podrà recórrer en alçada en el termini d'un mes a partir de l'endemà de ser publicada, davant de la Secretaria Autonòmica d'Educació i Formació.  
  
València, 10 de juny de 2015.- El director general de Formació Professional i Ensenyances de Règim Especial: Marcial Díaz Garrigues.  
  
  
  
ANNEX I  
Bases de la convocatòria  
  
1. Requisits de participació  
Les persones que desitgen participar en el procediment hauran de complir els requisits següents:  
A) Tindre la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o de residència i treball a Espanya en vigor, en els termes establits en la normativa espanyola d'estrangeria i immigració  
B) Tindre vint anys complits en el moment de realitzar la inscripció, per a qualificacions de nivell II i III, i díhuit anys per a qualificacions de nivell I.  
C) Tindre experiència laboral i/o formació relacionada amb les competències professionals que es volen acreditar:  
a) En el cas d'experiència laboral, s'han de justificar, en els últims deu anys transcorreguts abans de realitzar-se la convocatòria, per a qualificacions de nivell II i III, almenys tres anys, amb un mínim de 2.000 hores treballades en total; per a qualificacions de nivell I, almenys dos anys, amb un mínim de 1.200 hores treballades en total.  
b) En el cas de formació, s'han de justificar, en els últims deu anys transcorreguts abans de realitzar-se la convocatòria, almenys 300 hores per a qualificacions de nivell II i III, i 200 hores per a qualificacions de nivell I. En els casos en què els mòduls formatius associats a la unitat de competència que es pretén acreditar prevegen una duració inferior, s'hauran d'acreditar les hores establides en eixos mòduls (vegeu l'annex III).  
La justificació dels requisits de participació i de l'historial professional i/o formatiu es farà mitjançant la documentació que s'establix en l'annex IV  
Les persones candidates majors de vint-i-cinc anys que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV, podran sol·licitar ser inscrites provisionalment en el procediment, i presentaran la justificació de la seua experiència laboral o aprenentatges no formals per mitjà d'alguna prova admesa en dret. Les comissions d'avaluació estudiaran la documentació i determinaran si és procedent la inscripció definitiva.  
La falta del compliment dels requisits establits comporta l'exclusió de la convocatòria.  
  
2. Seu per al procediment  
Este procediment es realitzarà en el centre integrat públic de Formació Professional que es relaciona en l'annex III.  
  
3. Places convocades  
El nombre de total de places convocades són les determinades en l'annex III.  
  
4. Fases i actuacions del procediment  
Este procediment d'avaluació i acreditació de competències professionals consta de les actuacions i fases següents:  
1. Informació i orientació. Esta fase ha de proporcionar informació bàsica sobre com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per esta resolució.  
2. Preinscripció. Esta actuació té la intenció de poder realitzar una distribució ajustada de persones candidates seleccionades per seu. Es realitza de forma telemàtica sobre la base de la declaració responsable de les persones candidates, que serà comprovada i contrastada en l'actuació següent.  
3. Admissió i inscripció de persones candidates. En esta actuació es contrastarà el compliment dels requisits necessaris per a participar-hi i la veracitat de l'autobaremació. La falsedat en els dades aportades o declarades comportarà la pèrdua dels drets a participar en esta convocatòria, sense perjuí del dret a reclamar contra les llistes provisionals.  
  
4. Fase d'assessorament. És una fase de suport a les persones candidates en la recopilació i ordenació de les evidències necessàries que demostren el domini professional relatiu a les unitats de competència que desitja que li siguen acreditades, i d'orientació sobre les possibles accions formatives que han d'efectuar a fi de millorar la seua qualificació professional.  
5. Sol·licitud d'avaluació de la competència professional. Una vegada finalitzada la fase d'assessorament, la persona candidata, a la vista de l'informe de l'assessor, que no és vinculant, haurà de sol·licitar les unitats de competència en què sol·licita ser avaluada.  
6. Fase d'avaluació. És una fase de comprovació, en cada una de les unitats de competència en què s'haja inscrit la persona candidata, de la competència professional requerida en les realitzacions professionals corresponents.  
7. Assessorament final i individual sobre itineraris formatius que puguen completar un perfil professional.  
8. Fase d'acreditació i registre. Es reconeixeran, s'acreditaran i es registraran les unitats de competència posseïdes i demostrades per les persones candidates al llarg del procediment d'avaluació. El document d'acreditació serà emés per la Direcció General de Formació Professional i Ensenyances de Règim Especial.  
  
5. Informació i orientació general  
Abans de l'inici del procediment de reconeixement de la competència professional, el Servici de Gestió de la Formació i Qualificació Professional, en col·laboració amb el centre designat com a seu i amb l'IVAJ, facilitaran informació general a les possibles persones candidates sobre el desenrotllament del procediment, de manera que les persones interessades puguen prendre una decisió sobre la seua participació.  
  
Esta informació es traslladarà igualment, als efectes oportuns, als centres de Formació i a les oficines d'Ocupació, a les agències de Desenrotllament Local i als distints agents socials i econòmics vinculats amb el sector professional que ens ocupa.  
  
6. Preinscripció i termini de presentació  
6.1. Preinscripció  
Cada persona pot presentar la preinscripció únicament en les unitats de competència convocades.  
Qui desitge participar en el procés d'acreditació haurà de presentar una instància telemàticament. Les dades que es requerixen per a sol·licitar la preinscripció figuren en l'annex II.1 d'esta resolució.  
  
A més de la instància de sol·licitud, les persones aspirants hauran d'emplenar, de forma obligatòria, també telemàticament i en la mateixa aplicació, el seu historial professional i formatiu, el contingut del qual apareix en l'annex II.2. Tant la sol·licitud com l'historial professional i formatiu es trobaran en la web de la Conselleria d'Educació, Cultura i Esport («Educació: Qualificacions Professionals») http://www.cece.gva.es/eva/val/ivqp/ivqp.htm.  
Una vegada emplenats ambdós documents i remesos en línia, la persona aspirant haurà d'imprimir-los per a conservar-los i presentar-los posteriorment si se li requerixen en la fase de preinscripció, junt amb la documentació acreditativa que consta en l'annex IV, davant de la comissió d'avaluació de la seu que li haja sigut assignada.  
6.2. Termini de presentació  
El termini de presentació de sol·licituds serà el comprés entre el 22 de juny i el 13 de juliol de 2015, ambdós inclosos. Una vegada finalitzat el termini de presentació, i durant el període vacacional, s'interromprà el procediment als efectes de terminis de publicació de llistes i períodes d'esmena, i es reprendrà a tots els efectes a partir del 3 de setembre de 2015 amb la publicació de les llistes provisionals de persones preinscrites.  
  
7. Criteris d'ordenació  
En el cas que hi haja més sol·licituds que places, s'aplicaran a aquelles persones candidates que complisquen els requisits generals de la convocatòria, els criteris de prioritat que es detallen a continuació.  
Criteris de prioritat  
Criteri 1r: persones candidates que estiguen exercint les funcions pròpies de les unitats de competència objecte d'acreditació en centres de la Xarxa d'Informació Juvenil de la Comunitat Valenciana i que no disposen d'alguna de les titulacions que apareixen en l'annex I del Decret 86/2015, de 5 de juny, del Consell (DOCV 08.06.2015).  
Criteri 2n: persones residents a la Comunitat València no incloses en el criteri primer.  
Criteri 3r: no residents a la Comunitat Valenciana.  
Dins dels criteris de prioritat anteriors, les sol·licituds s'ordenaran per blocs amb la prelació que es detalla a continuació, per la qual cosa, les persones candidates hauran d'optar per la participació en només un dels blocs als efectes de barem, amb independència que emplenen les dades de la resta de blocs de l'historial professional i formatiu de la sol·licitud.  
1r bloc de professionals amb una experiència laboral mínima relacionada amb la qualificació professional  
Dins d'este bloc s'ordenaran les persones candidates per l'experiència laboral (assalariades o autònomes), ordenades de forma decreixent pel nombre més gran de dies acreditats per mitjà de l'informe de vida laboral o l'informe de la mutualitat corresponent.  
2n bloc: persones que acrediten formació no formal suficient relacionada amb les unitats de competència en què es preinscriuen.  
Dins d'este bloc s'ordenaran, de forma decreixent, pel nombre més gran d'hores de formació, acreditades per mitjà dels certificats corresponents.  
3r bloc: personal voluntari o becari que exercisca les funcions pròpies de les unitats de competència objecte d'acreditació  
Dins d'este bloc s'ordenaran les persones candidates per l'experiència laboral com a voluntàries ordenades de forma decreixent pel nombre més gran de dies acreditats per mitjà del document previst en l'annex IV.  
4t bloc: majors de vint-i-cinc anys que reunisquen els requisits de la convocatòria d'experiència laboral i/o formativa i no puguen justificar-ho amb la documentació prevista en l'annex IV.  
Dins d'este bloc s'ordenaran primer els candidats per l'experiència laboral de forma decreixent pel nombre més gran de dies declarats, i a continuació, les persones amb només formació no formal de forma decreixent, pel nombre més gran d'hores de formació declarades.  
  
En cas d'empat en algun apartat, les persones candidates s'ordenaran, de forma decreixent, per orde d'arribada de la sol·licitud.  
  
8. Criteris per a l'assignació de centre o seu i llistes de persones preinscrites admeses  
8.1. En el cas que hi haja més d'una seu, l'assignació a una d'estes s'efectuarà, successivament, d'acord amb:  
a) El centre o seu prioritzada,  
b) El nombre de places assignades finalment a cada seu, i  
c) L'ordenació de les persones candidates derivada dels criteris de prioritat.  
En la preinscripció a un dels procediments, si s'oferix més d'una seu, les pesrones aspirants poden triar-ne de manera prioritzada fins a un màxim de tres. És recomanable optar per almenys dos centres, ja que alguna seu sense candidats suficients pot ser anul·lada, i en eixe cas no se'ls assignarà plaça si no s'ha optat per una segona seu; d'altra banda, si no s'opta per cap, quedaran exclosos.  
8.2. Llistes provisionals de persones preinscrites admeses  
En el web de la Conselleria d'Educació, Cultura i Esport («Educació: Qualificacions Professionals», http://www.cece.gva.es/eva/val/ivqp/ivqp.htm) es faran públiques les llistes provisionals, amb indicació de les persones preinscrites admeses, del centre o seu adjudicat, de les no admeses, que quedaran en llista d'espera, i de les excloses amb el motiu d'exclusió.  
8.3. Reclamació i esmena de les llistes provisionals  
Durant els deu dies hàbils següents al de la publicació, les persones interessades poden reclamar o sol·licitar l'esmena, mitjançant el procediment telemàtic que s'indique junt amb la llista provisional, d'algun error comés per la persona candidata a l'omplir la sol·licitud o l'autobarem, que pot condicionar la seua posició en les llistes.  
8.4. Llistes definitives de les persones preinscrites admeses i no admeses, i de les excloses  
El Servici de Gestió de la Formació i Qualificació Professional, una vegada rebudes les sol·licituds, corregirà, si és el cas, els errors a instància de les persones interessades, en el termini màxim de cinc dies hàbils següents al de la finalització del termini de reclamació, i farà pública en el web esmentat anteriorment les llistes definitives amb les persones preinscrites admeses, amb indicació del centre o seu adjudicat, les persones no admeses en llista d'espera i les excloses.  
Les dades que apareguen en les llistes definitives ja no podran ser objecte de reclamació, excepte en el cas que en la fase següent siguen modificades per la comissió encarregada de l'admissió.  
Al publicar les llistes definitives es convocarà les persones preinscrites admeses a una sessió informativa i d'aportació de documents, d'obligada assistència en les respectives seus.  
8.5. Consideració de les persones preinscrites no admeses  
Les persones preinscrites no admeses conformen una llista d'espera i passaran a ser admeses si es generen vacants dins del període d'admissió i inscripció en el centre o seu corresponent, sempre que acrediten els mèrits al·legats en l'autobarem.  
  
9. Admissió i inscripció en el centre  
9.1. Sessió per a aportació de documents  
a) Les persones candidates preinscrites convocades han d'assistir personalment o autoritzar alguna persona per a aportar els documents que acrediten els requisits de participació, així com el seu historial professional i formatiu.  
b) La sessió té per objecte sobre arreplegar la documentació que ha de presentar-se tal com s'indica en l'annex IV, confrontar amb els originals les còpies presentades i, en el cas de detectar l'absència d'algun document, convocar l'interessat perquè el presente. La persona interessada ha de presentar originals, o original i còpia, per a confrontar, quan vullga conservar l'original.  
c) La falta d'assistència personal o autoritzada a la sessió s'entendrà com a renúncia a la convocatòria, llevat que acredite un motiu de força major, que valorarà la comissió convocant.  
9.2. Revisió de la documentació aportada  
La comissió avaluadora, constituïda en la seu, revisarà la documentació aportada per les persones candidates.  
La falsedat en les dades aportades o declarades comportarà la pèrdua del dret a participar en esta convocatòria, sense perjuí de la possible reclamació a les llistes provisionals.  
Si abans de la publicació de la llista provisional d'admesos es genera alguna vacant, serà comunicada al següent candidat en llista d'espera perquè aporte la documentació justificativa davant de la Comissió.  
  
9.3. Llistes provisionals de persones admeses  
La comissió avaluadora farà pública, almenys en els taulers d'anuncis del centre o seu, i l'administració en el web de la Conselleria d'Educació, Cultura i Esport («Educació: Qualificacions professionals», http://www.cece.gva.es/eva/val/ivqp/ivqp.htm) la llista provisional de les persones admeses, la llista d'espera i d'excloses amb expressió dels motius de l'exclusió.  
Les persones interessades disposaran de cinc dies hàbils a partir de l'endemà de la publicació de les llistes provisionals, per a presentar, davant de la Comissió, al·legacions contra estes, que no podran recollir documents relatius a experiències diferents de les aportades inicialment.  
  
9.4. Llistes definitives de persones admeses  
La comissió avaluadora analitzarà les al·legacions presentades per les persones interessades i elaborarà la llista definitiva d'admeses i excloses, que s'exposarà en els taulers d'anuncis del centre o seu, en el termini màxim de cinc dies hàbils posteriors a la finalització del termini de presentació de reclamacions. Respecte d'això, s'entendran respostes les reclamacions amb la publicació de les llistes definitives, i desestimades, totes aquelles reclamacions interposades a les llistes provisionals que no s'hagen incorporat a les llistes definitives.  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial, en el termini d'un mes.  
  
10. Assessorament  
1. En funció del nombre de candidats finalment admesos, el director general de Formació Professional i Ensenyances de Règim Especial, a proposta del Servici de Gestió de la Formació i Qualificació Professional, designarà els assessors adscrits per seus en este procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial Decret 1224/09.  
2. El assessorament serà obligatori i tindrà caràcter individualitzat o col·lectiu, en funció de les necessitats de les persones candidates. Per a accedir a esta fase cal acreditar el pagament de la taxa corresponent i presentar la sol·licitud d'inscripció en la fase d'assessorament. Ambdós documents es podrà trobar en el web de qualificacions professionals quan siga convocat a la reunió grupal d'assessorament.  
3. Començarà amb una reunió conjunta o per grups de candidats, en la qual l'equip d'assessors informarà sobre la dinàmica general d'assessorament, horaris, mitjans per a comunicar-se amb el candidat i totes aquelles qüestions que l'equip d'assessors considere d'interés per a facilitar el procediment. Per un altre costat, s'arreplegarà la sol·licitud d'inscripció en la fase i el document del pagament de les taxes o, si és el cas, de minoració o d'exempció d'esta  
4. El assessor, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o a presentar evidències que ho justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
5. El assessor, atenent la documentació aportada, redactarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificades.  
6. Si l'informe esmentat en l'apartat anterior és positiu, es traslladarà a la corresponent comissió d'avaluació en el dossier de competències, que contindrà tota la documentació aportada així com l'informe elaborat degudament firmat.  
7. Si l'informe és negatiu, s'indicarà al candidat o candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o assessora no és vinculant, el candidat podrà decidir passar a la fase d'avaluació. En este cas, també es traslladarà a la Comissió d'Avaluació, junt amb l'informe, la documentació referida en l'apartat 4 d'este apartat.  
  
11. Avaluació  
1. Per a participar en la fase d'avaluació, la persona aspirant haurà de presentar una sol·licitud en el centre al final de la fase d'assessorament i abonar les taxes corresponents segons les unitats de competència en què s'ha inscrit per a ser reconegudes.  
  
2. Començarà amb una reunió conjunta o per grups de candidats en la qual la Comissió d'Avaluació informarà sobre la dinàmica general de l'avaluació, horaris, mitjans per a comunicar-se amb el candidat, termini per al pagament de les taxes i totes aquelles qüestions que l'equip d'assessors considere d'interés per a facilitar el procediment.  
3. L'avaluació constarà de dos parts:  
A) Preparació de l'avaluació. En esta part, cada aspirant serà informat pels avaluadors sobre les característiques d'esta fase. Així mateix, es fixaran els moments, llocs i, en la mesura que siga possible, procediments d'avaluació; tot això serà arreplegat en un pla d'avaluació que serà comunicat a cada candidat per part de la comissió avaluadora. El pla serà elaborat tenint en compte tota la documentació aportada i generada pel candidat en la fase d'assessorament.  
  
B) Desenrotllament de l'avaluació. En primer lloc, d'evidències indirectes, i, posteriorment, de les evidències directes; per a això, s'utilitzaran diversos elements per a facilitar que el candidat puga demostrar la seua competència, com ara el dossier individual de competències, l'entrevista personal, l'observació o simulació d'una pràctica o altres proves complementàries.  
4. L'avaluació, en cada una de les unitats de competència en què s'haja inscrit el candidat, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
5. L'avaluació es realitzarà analitzant l'informe de l'assessor i tota la documentació aportada pel candidat, i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
6. S'utilitzaran els mètodes que es consideren necessaris per a comprovar allò explicitat per la persona que presente la seua candidatura en la documentació aportada. Estos mètodes poden ser, entre d'altres, l'observació del candidat en el lloc de treball, simulacions, proves estandarditzades de competència professional o entrevista professional.  
7. La selecció dels mètodes i la concreció en activitats d'avaluació es realitzarà d'acord amb la naturalesa de la unitat de competència, les característiques de la persona aspirant a participar en el procediment i els criteris per a l'avaluació arreplegats en les guies d'evidències.  
  
8. L'avaluació es desenrotllarà seguint una planificació prèvia en la qual constaran, almenys, les activitats i mètodes d'avaluació, així com els llocs i dates previstos. De cada activitat en quedarà un registre firmat per l'aspirant i l'avaluador.  
9. Cada avaluador realitzarà un informe per a la Comissió d'Avaluació amb la seua proposta de juí de competència.  
10. El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
11. El candidat avaluat serà informat dels resultats de l'avaluació i tindrà dret a reclamar davant de la Comissió d'Avaluació.  
  
  
12. Comissió avaluadora  
1. La comissió avaluadora estarà integrada per un mínim de cinc persones habilitades com a avaluadores, de les quals almenys dos seran funcionàries designades pel director general de Formació Professional i Ensenyances de Règim Especial a proposta del Servici de Gestió de la Formació i Qualificació Professional, seguint els criteris assenyalats en la base 10.1. Una de les cinc ocuparà la presidència, i una altra, la secretaria, amb el requisit que siguen empleats públics. Es garantirà, sempre que siga possible, la presència d'avaluadors tant del sector formatiu com del productiu. El funcionament i l'actuació estaran subjectes als preceptes continguts en la Llei 30/1992.  
D'altra banda, segons el que preveu l'article 27.5 del Reial Decret 1224/2009, per a poder participar com a avaluador és necessari no trobar-se incurs en les circumstàncies d'abstenció previstes en l'article 28 de la Llei 30/1992 i no haver realitzat tasques de preparació d'aspirants a procediments d'avaluació i acreditació de l'experiència laboral o formació no formal en els cinc anys anteriors a la publicació d'esta convocatòria.  
2. La comissió avaluadora podrà demanar la col·laboració puntual d'experts, la participació de la qual haurà de ser autoritzada pel Servici de Gestió de la Formació i la Qualificació Professional.  
3. En el procés d'avaluació no hi podran intervindre persones que hagen participat com a assessors en esta mateixa convocatòria.   
4. Funcions de la comissió avaluadora:  
a) Organitzar el procés d'avaluació a través d'un pla que incloga les activitats o proves necessàries i la gestió derivada de la seua actuació.  
  
b) Valorar la documentació aportada per les persones candidates i per l'informe de l'assessor. Es podrà requerir al candidat, si això és necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i els instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
  
e) Recollir els resultats en una acta d'avaluació que, junt amb tot l'expedient, s'arxivarà en el centre que actue de seu.  
f) Resoldre les reclamacions que puguen presentar les persones candidates durant el procés d'avaluació.  
g) Documentar el procés d'avaluació per al seguiment, control i garantia de qualitat.  
h) Informar el candidat dels resultats de l'avaluació; així com sobre les oportunitats per a completar la seua formació i obtindre l'acreditació completa de títols de Formació Professional o certificats de professionalitat.  
i) Actuar en la fase d'admissió i inscripció, revisar la documentació aportada per les persones candidates admeses en la fase de preinscripció, publicar les llistes corresponents i atendre les possibles reclamacions.  
j) Totes aquelles vinculades a les seues funcions assignades pel Servici de Gestió de la Formació i Qualificació Professional.  
5. Funcions de la presidència de la Comissió  
a) Representar i mantindre la interlocució amb el Servici de Gestió de la Formació i la Qualificació Professional.  
b) Convocar i presidir les reunions de la Comissió.  
c) Dirigir i coordinar les actuacions de la Comissió.  
d) Supervisar i coordinar l'elaboració i el desenrotllament de les proves i les actuacions dels equips d'avaluació.  
e) Vetlar pel compliment de les normes establides en esta resolució.  
  
6. Funcions del secretari de la comissió:  
a) Redactar les actes i, si és el cas, donar fe dels acords adoptats en les reunions de la Comissió.  
b) Rebre les propostes de juí de competència per a traslladar-les a la Comissió.  
c) Expedir els certificats de caràcter no acadèmic que siguen sol·licitats per les persones candidates o per l'Administració.  
d) Remetre les actes d'avaluació al Servici de Gestió de la Formació i la Qualificació Professional i arxivar-ne una còpia, junt amb la resta de l'expedient del procediment, en el centre de referència.  
  
e) Emplenar la documentació requerida als efectes de la corresponent indemnització econòmica que puga correspondre per les actuacions de la Comissió.  
f) Redactar i publicar les llistes corresponents en el procés d'admissió i inscripció.  
7. Funcions del conjunt d'avaluadors:  
a) Elaborar els plans d'avaluació.  
b) Assistir a la realització de les proves i controlar-ne el desenrotllament.  
c) Registrar totes les activitats d'avaluació, que seran firmades pels avaluadors i pel candidat.  
d) Proposar els juís de competència.  
e) Redactar els informes d'avaluació.  
f) Participar en el procés d'admissió i inscripció.  
  
13. Resultats de l'avaluació  
1. La Comissió, a partir dels informes d'avaluació i de les actuacions realitzades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de forma dicotòmica, en termes de competència demostrada o competència no demostrada.  
2. Els referents d'avaluació per al procés descrit en el punt anterior seran les unitats de competència, amb les realitzacions professionals i els criteris de realització corresponents.  
3. El document en què s'expressa el juí de competència serà entregat personalment al candidat, a fi de garantir la confidencialitat necessària.  
  
14. Reclamacions  
Els interessats, contra les resolucions i els actes de tràmit de la comissió avaluadora, podran interposar una reclamació davant de la presidència d'esta en els cinc dies hàbils següents a la comunicació. La Comissió resoldrà en el termini de cinc dies hàbils.  
Contra este acte, que no esgota la via administrativa, podrà interposar-se un recurs d'alçada davant del director general de Formació Professional i Ensenyances de Règim Especial en el termini d'un mes.  
  
15. Assessorament final  
Una vegada finalitzat el procés d'avaluació, el candidat rebrà de la comissió avaluadora un escrit en el qual es farà constar, segons siga procedent:  
1. Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2. Possibilitats de formació, amb les orientacions pertinents, per a completar un títol de Formació Professional o certificat de professionalitat.  
D'altra banda, quan el candidat complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a obtindre'l.  
  
16. Acreditació de les unitats de competència  
a) A les persones que siguen avaluades positivament se'ls entregarà un document oficial de l'administració competent, d'acreditació de la unitat o unitats de competència corresponents.  
b) Les unitats de competència acreditades tenen valor en tot l'Estat i seran reconegudes als efectes d'acreditació parcial acumulable per a l'obtenció del títol de Formació Professional o certificat de professionalitat corresponent.  
c) En tot cas, l'obtenció del títol de tècnic o de tècnic superior requerirà complir els requisits d'accés previstos en les ensenyances corresponents, segons el que preveu la Llei Orgànica 2/2006, d'Educació, de 3 de maig.  
  
17. Registre  
Les comissions d'avaluació traslladaran l'original de l'acta final al Servici de Gestió de la Formació i Qualificació Professional per a realitzar les acreditacions i incorporar estes al corresponent registre oficial; es guardarà una còpia de l'acta amb la resta de l'expedient.  
  
18. Drets d'inscripció. Taxes  
Per a accedir a la fase d'assessorament cal abonar una taxa única, i per a accedir a la fase d'avaluació cal abonar una taxa per cada unitat de competència sol·licitada.  
Les taxes esmentades es fixaran a l'empara del que disposa l'article 133 del Decret Legislatiu 1/2005, pel qual s'aprova el text refós de la Llei de Taxes de la Generalitat, i, específicament, el que s'indica respecte d'això en la Llei 16/2010, del Consell.  
Les exempcions i les minoracions en l'import de les taxes seran les previstes en l'article 132 del text refós de la Llei de Taxes de la Generalitat, segons el qual, estaran exempts del pagament de taxes «els subjectes passius que es troben inscrits com a demandants legals d'ocupació amb una antiguitat mínima de tres mesos, referida a la data de la respectiva inscripció».  
A més, tenen dret a una bonificació del 50 per 100 de la quota «els discapacitats amb un grau de discapacitat igual o superior al 33 per 100».  
L'imprés per a abonar les taxes i la quantitat es pot trobar en l'enllaç següent: https://atenea.ha.gva.es/sara/servlet/com.hacienda.pdf.pdf417.ServletRecogidaDatosSimulador'ID\_SIMUL=SIMU046-9775.